Document ID: 32000D0367

32000D0367
L 133/26
SLUŽBENI LIST EUROPSKE UNIJE
03.05.2000.
ODLUKA KOMISIJE
od 3. svibnja 2000.
o provedbi Direktive Vijeća 89/106/EEZ u vezi s razredbom otpornosti na požar građevnih proizvoda, građevinskih objekata i njihovih dijelova
(priopćena pod brojem dokumenta C(2000) 1001)
(Tekst značajan za EGP)
(2000/367/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica koji se odnose na građevne proizvode (1), kako je izmijenjena Direktivom 93/68/EEZ (2), a posebno njezine članke 3., 6. i 20.,
budući da:
(1)
U članku 3. stavku 2. i stavku 3. Direktive 89/106/EEZ navodi se da, s obzirom na različite razine zaštite građevinskih objekata koje mogu prevladavati na nacionalnoj, regionalnoj ili lokalnoj razini, svaki ključni zahtjev može dovesti do uspostave razreda u interpretacijskim dokumentima. Ovi su dokumenti objavljeni kao „Priopćenje Komisije u vezi s interpretacijskim dokumentima Direktive Vijeća 89/106/EEZ (3)”.
(2)
Stavkom 4.2.1. interpretacijskog dokumenta br. 2 opravdava se potreba za različitim razinama ključnog zahtjeva „Sigurnost u slučaju požara” u odnosu na tip, namjenu i lokaciju građevinskog objekta, nacrta objekta i raspoloživosti intervencijskih sredstava.
(3)
U stavku 2.2. interpretacijskog dokumenata br. 2 navodi se određeni broj međusobno povezanih mjera za ispunjenje ključnog zahtjeva „Sigurnost u slučaju požara” koje zajedno doprinose definiranju strategije sigurnosti u slučaju požara koja se u državama članicama može razvijati na različite načine.
(4)
Stavkom 4.3.1.3. interpretacijskog dokumenta br. 2 identificira se jedna od mjera, koje prevladavaju u državama članicama, koja se odnosi na otpornost na požar građevnih proizvoda i/ili dijelova građevinskih objekata.
(5)
Kako bi se omogućila ocjena otpornosti na požar građevnih proizvoda, građevinskih objekata i njihovih dijelova, usklađeno rješenje sadrži sustav razreda koji je uključen u interpretacijski dokument br. 2.
(6)
Sustav razreda prilagođen je tehničkom napretku u ovlaštenju koje je Komisija izdala europskim tijelima za normizaciju CEN i Cenelec.
(7)
U članku 6. stavku 3. Direktive 89/106/EEZ navodi se da države članice mogu odrediti razine ponašanja, koje će vrijediti na njihovom državnom području, samo unutar razredbi donesenih na razini Zajednice, te samo uz uvjet da se upotrebljavaju svi ili neki razredi ili jedan razred.
(8)
Mjere predviđene ovom Odlukom u skladu su s mišljenjem Stalnog odbora za graditeljstvo,
DONIJELA JE OVU ODLUKU:
Članak 1.
Sustav razredbe, donesen na razini Zajednice u vezi s ponašanjem građevnih proizvoda, građevinskih objekata i dijelova građevnih objekata u slučaju požara, utvrđen je u Prilogu.
Članak 2.
Ova je Odluka upućena državama članicama.
Sastavljeno u Bruxellesu 3. svibnja 2000.

Labels: 1
20
7
3
12